**Navarra** (en éuscaro: *Nafarroa*, en castelán: *Navarra*), oficialmente **Comunidade Foral de Navarra** (en éuscaro: *Nafarroako Foru Komunitatea*, en castelán: *Comunidad Foral de Navarra*), é unha comunidade foral uniprovincial de España, ademais dunha das sete provincias (*herrialdes*) do histórico País Vasco. Situada no extremo norte da Península Ibérica, limita ao norte co departamento dos Pireneos Atlánticos en Francia, ao leste coas provincias aragonesas de Huesca e Zaragoza, ao sur coa Rioxa e ao oeste coas provincias vascas de Guipúscoa e Áraba.

Está formada por 272 concellos, un deles, Petilla de Aragón, formado por dous exclaves na provincia de Zaragoza. Conta cunha poboación de 636 638 habitantes (2015), dos que aproximadamente un terzo vive na capital e cidade máis poboada, Pamplona (196.166 habitantes), e máis da metade na área metropolitana da mesma (328.511 habitantes).

Navarra apareceu por vez primeira como entidade política propia no século IX coa formación do Reino de Pamplona que a finais do século X está xa consolidado como Reino de Navarra. Ademais do castelán, tamén o éuscaro é lingua oficial na zona vascófona e na zona mixta, territorios situados no norte da comunidade.

Etimoloxía
----------

A primeira vez da que se ten constancia escrita do termo *Navarra* é no século IX, na obra *Vita Karoli Magni* escrita por Eginardo, na cal descríbense as intrusións do rei franco Carlomagno ata o río Ebro. Crese que o topónimo *Navarra* podería derivar do vocábulo *naba*, de orixe prerromano, probablemente protovasco, cuxo significado sería o de *terra chaira rodeada por montañas*, perfectamente aplicable a Pamplona e a súa contorna.

Historia
--------

As raíces máis antigas remontan ao período paleolítico.

Durante a Protohistoria suponse que Navarra estivo poboada polos vascóns, porén nos albores do primeiro milenio os celtas asentáronse decididamente, como o demostra o asentamento de Cortes de Navarra. Constitúe un tópico dicir que o territorio non foi dominado por Roma, porén Pamplona foi un núcleo claro de romanización, amén de que tanto por Navarra como polo País Vasco pasaban algunhas importantes vías romanas.

Ao longo do período visigodo, os vascos traen en xaque o poder dos reinos de Tolosa e Toledo, porén Pamplona segue a ser unha urbe hispanorromana. Esta resistencia vasca manterase contra os francos e os árabes. Logo da invasión árabe da Península Ibérica, a comezos do século VIII, atopámonos en 824 cun primeiro poder independente navarro, personificado en Iñigo Arista. No 860, seu fillo García Iñíguez señorea en Pamplona. O sur, porén, está en mans dos musulmáns durante bastante tempo (Tudela non é tomada até 1119), o que supón unha cuña, de xeito que a expansión navarra se efectua en movementos laterais.

En época de Sancho III o Grande (1000-1035) o reino de Navarra acada a súa maior extensión, incorporando territorios de Aragón e Sobrarbe polo oriente, e da Rioxa e Castela por occidente. Á súa morte, porén, dividiu o reino entre seus catro fillos.

Palacio Real de Olite.
Durante un tempo, estivo Navarra, logo, unida a Aragón, mais á morte de Afonso o Batallador, en 1134, foi restaurado o reino navarro con García Ramírez. Nesta altura as posibilidades de expansión cara ao sur estaban xa coutadas, pois tales territorios estaban ocupados xa por Castela e Aragón. Por outra banda, as relacións transpirenaicas da corte pamplonesa eran fluídas, pois a súa parte setentrional, a Baixa Navarra está na vertente norte dos Pireneos. O occitano era lingua da documentación oficial da chancelaría navarra, cousa que se esquece frecuentemente.

En 1234, herdou a coroa navarra Teobaldo, fillo do conde de Champaña e sobriño do monarca Sancho o Forte. Comeza unha nova dinastía que dura até o XIII. A voda de Xoana I co rei Filipe IV de Francia supón a incorporación navarra á coroa francesa. En 1327 a nobreza navarra negouse a recoñecer ao herdeiro dos Valois, elixindo a Xoana II como raíña, que inaugura, ao estar casada co homónimo, a casa de Evreux. En 1479 accedeu ao trono Leonor. Logo de ser sucedida por Francisco de Foix, subiu ao trono Catarina de Foix (1481). So o reinado desta, Fernando o Católico ordenou, en 1512, a invasión de Navarra, que efectuou o duque de Alba. Inicialmente Navarra foi incorporada á Coroa de Aragón, pero en 1514, definitivamente, pasou a formar parte da Coroa de Castela. A monarquía navarra subsistiu na Baixa Navarra até 1610, ano na que a liña dinástica pasou á Casa de Borbón francesa.

Xeografía
---------

Pico de Anie
### Relevo

As Bardenas Reales
O río Ega en Estella.
O país navarro divídese en tres zonas diferentes: a Navarra pirenaica no norte; a Navarra intermedia; e a Ribeira navarra no sur.

A primeira comprende a maior porción dos Pireneos occidentais, desde o Pico de Anie (2.504 m) nos límites coa Huesca, até o monte Larrún nos lindes con Guipúscoa e Lapurdi. Non acadan aquí os Pireneos excesiva altura, mais si forman unha muralla abrupta con poucos pasos cara á vertente setentrional. Desde eles se desenvolven unha serie de cordais transversais que avanzan cara ao sur, onde os ríos formaron vales (Roncal, Salazar, Roncesvales). Máis a occidente, os Pireneos prolónganse nas serras que conforman os lindes con Guipúscoa (serras de Alduídes e Aralar) e Áraba (Andía, Urbasa).

O centro da comunidade está ocupada pola conca de Pamplona. A oeste a serie de vales da comarca da Burunda, coas localidades de Altsasu e Arakil. Estes vales e outros, bordeados de montes, manteñen unha dirección aproximada norte-sur, e por eles flúen os diversos tributarios da bacía do río Ebro (Ega, Arga, Zidacos, Aragón). Nos confíns coa provincia de Zaragoza, no leste, esténdese a comarca das Bardenas, de vexetación escasa.

A Ribera navarra son os territorios sitos na beira esquerda do Ebro, que fai de límite natural coa comunidade da Rioxa; a Ribera prolóngase da outra banda do Ebro na comarca de Tudela, no extremo suroriental.

### Hidroloxía

A maior parte do territorio pertence á conca do Ebro, que drena de norte a sur as augas desde os Pireneos. Os principais afluentes, de oeste a leste, son: Ega, Arga, Zidacos e Aragón. A zona noroeste do país, porén, pertence á vertente cantábrica, na que a corrente principal é o Bidasoa.

### Clima

A zona noroeste posúe un clima claramente atlántico, e en consonancia a flora é tamén eurosiberiana, con carballos, faias, abetos etc. Este clima prolóngase en parte pola banda pirenaica, mais segundo se gaña altura transfórmase nun clima de montaña.

O resto do territorio cae no dominio climático mediterráneo continentalizado.

Demografía
----------

A Comunidade Foral de Navarra ocupa no ano 2011 o posto 15º como comunidade autónoma máis poboada cunha poboación de 642.051 habitantes. Ten unha densidade de poboación de 61,79 hab./km².

Ao longo do século XX a poboación de Navarra aumentou de 307.669 a 556.263 habitantes. O ritmo de crecemento foi lento ata que nos anos 60 produciuse un importante desenvolvemento industrial en Navarra, especialmente concentrado na área metropolitana de Pamplona que converteu á comunidade foral en receptora de inmigrantes. Esta forte evolución mantívose ata os anos 80, década na cal produciuse unha importante redución da taxa de natalidade que chegou a cifras preocupantes nos anos 90, particularmente no período comprendido entre 1990 e 1996. A partir dese ano vólvese a apreciar un forte incremento da poboación debido á chegada de inmigrantes extraeuropeos e a taxa de natalidade segue desde entón aumentando.

### Localidades máis poboadas

Organización territorial
------------------------

Na Idade Media e durante a vixencia da Deputación Provincial os Meiriñados tiveron protagonismo como ente territorial e ata como demarcación electoral (desde 1841 ata o final do franquismo, o meiriñado desempeñou funcións de circunscrición electoral para as eleccións provinciais dos deputados forais; tamén foi a circunscrición electoral utilizada na elección dos integrantes do Parlamento Foral na lexislatura autonómica 1979-1983). Actualmente os meiriñados carecen de competencias administrativas, aínda que os seus territorios coinciden cos actuais partidos xudiciais (aínda que en dous delas cambia a cidade de referencia).

### Meiriñados

*Artigo principal**:* Meiriñados de Navarra.
Meiriñados históricos de Navarra. En verde: meiriñado de Pamplona; en azul: meiriñado de Estella; en vermello, meiriñado de Sangüesa; en marrón: meiriñado de Olite; en amarelo, meiriñado de Tudela; en morado, meiriñado histórico de Baixa Navarra
Navarra dividiuse historicamente en *Meiriñados*: 

* Meiriñado de Pamplona (*Iruñeko merindadea*)
* Meiriñado de Tudela (*Tuterako merindadea*)
* Meiriñado de Estella (*Lizarrako merindadea*)
* Meiriñado de Olite (*Erriberriko merindadea*)
* Meiriñado de Sangüesa (*Zangozako merindadea*)

Ata 1530, o Reino de Navarra incluíu tamén o territorio de Baixa Navarra, coñecida xeral pero impropiamente como Sexto Meiriñado ou Meiriñado de Ultrapuertos, xa que se gobernaba desde Sangüesa. A súa cidade máis importante é Saint-Jean-Pied-de-Port.

### Comarcas

*Artigo principal**:* Comarcas de Navarra.
#### Comarcas xeográficas

Comarcas xeográficas de Navarra
Navarra divídese a efectos xeográficos en tres comarcas diferenciadas pola xeografía da zona. Esta división comarcal de Alfredo Floristán Samanes e Salvador Mensua segue criterios relacionados co relevo, o clima, a vexetación e ás veces, a historia.

* A **Ribeira de Navarra**, que á súa vez adoita dividirse nas zonas oriental e occidental, cuxos núcleos máis destacados de poboación son Tudela e Corella. Está situada ao sur da comunidade. O clima é mediterráneo continental, é árido e seco. A súa vexetación é pobre perenne e xerófila. O límite entre a zona Media e a Ribeira é difícil de trazar. O seu comezo móstrano a abundancia de rocas xesíferas, os amplos regadíos e os grandes pobos. A Ribeira divídese en dous partes: a Ribeira Tudelana ou Oriental e a Ribeira Estellesa ou Occidental.
* A **Zona media**. Está formada por somontanos, vales e piedemontes; está separada da montaña polas serras de Urbasa, Andía, o Perdón, Alaiz, Izco e Leyre. Ten maior altitude que a Ribeira. Está dividida en dous partes polo río Arga: a Occidental ou Terra Estella, e a Oriental.
* A **Zona da montaña**, que comprende unha serie de vales franqueados polas serras de Aralar, Urbasa e Andía no seu parte máis occidental e dos Pireneos na parte central e oriental da rexión. Está situada ao norte da comunidade, é unha zona de choivas abundantes, que diminúen de norte a sur. En toda a zona dominan as alturas superiores aos 600 metros. O curso alto do río Arga separa os vales pirenaicos dos vales vasco-cantábricos. Os ríos escavaron vales con gargantas angostas.

#### Zonificación Navarra 2000

Zonificación 2000
Esta zonificación de carácter xeral foi definida no estudo de prospectiva "Navarra 2000", é reiteradamente utilizada e é ata aceptada formalmente por outras institucións alleas ao Goberno de Navarra por exemplo o Ministerio de Agricultura, Pesca e Alimentación, pero carece dunha regulación adecuada que permita a súa utilización xeral cunha nomenclatura homoxénea. Esta zonificación non cuestiona ningunha das existentes nin das que os distintos Departamentos do Goberno de Navarra poidan definir no futuro. Divide Navarra en 7 zonas, 18 subzonas e 68 áreas.

### Entidades locais

A Lei Foral 6/1990, de 2 de xullo, da administración local de Navarra, establece nos seus artigos 2 e 3.1 cales son os tipos de entidades locais existentes nesta Comunidade: 

> 
> 
> 
> * Art. 2: Os municipios son as entidades locais básicas en que se organiza territorialmente a Comunidade Foral de Navarra.
> * Art. 3: Ademais dos municipios, teñen tamén a condición de entes locais de Navarra:
> 	+ a) Os Distritos Administrativos.
> 	+ b) Os Concellos.
> 	+ c) A Comunidade das Bárdenas Reais de Navarra, a Comunidade do Val de Aezkoa, a Mancomunidade do Val de Roncal, a Universidade do Val de Salazar e o resto de corporacións de carácter tradicional titulares ou administrativas de bens comunais existentes á entrada en vigor desta Lei Foral.
> 	+ d) As entidades que agrupen varios municipios instituídas mediante Lei Foral pola Comunidade Foral de Navarra e as Agrupacións de servizos administrativos.
> 	+ e) As Mancomunidades.
> 
> 
>

Linguas
-------

Porcentaxe de persoas que falan ben o éuscaro (2001).
Navarra ten dúas linguas propias e oficiais: o castelán e o éuscaro. O castelán é oficial en toda a comunidade foral mentres que o éuscaro só é oficial nas zonas que a Lei foral do éuscaro especifica. O éuscaro fálase na zona centro e norte do territorio, sendo a lingua materna dunha maioría da poboación no norte e extremo noroeste. No conxunto de Navarra, o castelán é a lingua materna do 88,9% da poboación, o éuscaro do 7,0%, o 2,1% ten ambas as linguas como maternas e o 2,1% restante ten outra lingua como lingua materna. Actualmente aumenta o número de persoas que coñecen o éuscaro en Navarra.

Historicamente faláronse tamén outras linguas, desaparecidas na actualidade, como o romance navarro ou navarroaragonés, xurdido nos cursos medio e baixo dos ríos Ega, Arga, Aragón e Ebro ao seu paso polo reino e que se converteu no século XIII na lingua de expresión escrita da Corte e a administración reais, alcanzando en 1329 o status de lingua oficial do reino e sendo posteriormente absorbida polo castelán durante o século XVI. Tamén, minoritariamente, o occitano, francés, hebreo e árabe.

O castelán e o éuscaro son definidas como linguas propias de Navarra segundo a *Lei foral 18/1986, de 15 de decembro, do Vascuence*. De acordo con esta lei, Navarra está lingüisticamente dividida en tres zonas, *vascófona* (uso maioritario do éuscaro), *mixta* e *non vascófona* (uso maioritario do castelán).

Himno de Navarra
----------------

Chamado historicamente «Himno de las Cortes», debe a súa orixe á Marcha para a entrada do Reino, pasaclaustro barroco que se interpretaba no claustro da Catedral de Pamplona ao paso das Cortes de Navarra pola celebración das sesións.


|  |  |
| --- | --- |
| Por Navarra
tierra brava y noble,
siempre fiel,
que tiene por blasón
la vieja ley tradicional
Por Navarra
pueblo de alma libre
proclamemos juntos
nuestro afán universal
En cordial unión,
con leal tesón,
trabajemos y hermanados
todos lograremos.
honra, amor y paz. | *Nafarroa,*
*lur haundi ta azkar,*
*beti leial,*
*zure ospea da*
*antzinako lege zaharra*
*Nafarroa,*
*gizon askatuen sorlekua,*
*zuri nahi dizugu gaur*
*kanta*
*Gaiten denok bat,*
*denok gogo bat*
*behin betiko iritsi dezagun*
*aintza, bake eta*
*maitasuna* |

Goberno e política
------------------

Edificio do Parlamento de Navarra, en Pamplona.
Navarra está rexida por catro institucións forais:

* **Parlamento de Navarra** (*Nafarroako Parlamentua*): órgano lexislativo de representación política que aproba as leis que han de rexer en Navarra sobre as competencias que ostenta como Comunidade Foral. O Parlamento elixe ao Presidente do Goberno de Navarra e exerce o labor de impulso e control das actuacións do Goberno de Navarra.
* **Goberno de Navarra** (*Nafarroako Gobernua*): órgano colexiado que, baixo a dirección do seu Presidente (*Lehendakari*), establece a política xeral e dirixe a Administración da Comunidade Foral de Navarra. Está composto polo Presidente e os Conselleiros ou Deputados Forais, que son nomeados por aquel. Ao Goberno correspóndelle a potestade regulamentaria e a función executiva. Aínda que tras as eleccións forais de 2007 configurouse un goberno dirixido pola coalición de Unión do Pobo Navarro e Converxencia de Demócratas de Navarra, de centro-dereita rexionalista, desde o 28 de setembro de 2009 Unión do Pobo Navarro goberna en soidade, ao expulsar ao seu socio do goberno polo seu apoio no Parlamento de Navarra á admisión a trámite da a discusión sobre a modificación da Lei do Vascuence.
* **Cámara de Comptos** (*Nafarroako Comptos Ganbera*): institución fiscalizadora da xestión económica e financeira do sector público da Comunidade Foral de Navarra.
* **Defensor do Pobo** (*Ararteko*): institución que, por mandato do Parlamento, vela polo cumprimento dos dereitos fundamentais e as liberdades públicas dos cidadáns, e con esta finalidade supervisa a actuación das Administracións Públicas e dos entes locais de Navarra.

Transportes
-----------

### Estradas

Mapa das principais estradas de Navarra.  
En azul escuro as autoestradas. Azul claro: autovías e estradas desdobladas. Vermello: estradas de interese xeral. E laranxa: estradas de interese para a Comunidade Foral
A Rede de Estradas de Navarra conta con 3.886,44 quilómetros de estrada (2006). Navarra tivo historicamente exclusiva competencia en estradas e camiños desde a Lei paccionada, e polo tanto o Goberno de Navarra é o titular da citada rede, coa única excepción da Autoestrada Vasco-Aragonesa AP-68.

As principais vías da comunidade son:

* Autoestrada de Navarra: Tudela - Pamplona - Irurtzun
* Rolda de Pamplona Oeste: Noain - Berriozar
* Autovía do Norte: Áraba - Guipúscoa
* Autovía da Barranca: Irurtzun - Altsasu
* Autovía do Camiño: Zizur Nagusia - Logroño
* Autovía de Leitzaran: Irurtzun - Guipúscoa
* Autovía do Pireneo: Pamplona - Zaragoza
* Autovía do Ebro: Logroño - Zaragoza

### Ferrocarril

O desenvolvemento do ferrocarril en Navarra como medio de transporte de masas estivo sempre por baixo do acaecido noutras rexións de España e Europa. Na actualidade, Navarra conta con tres liñas ferroviarias que totalizan unha rede de 175 km. As liñas son: Madrid-Irún/Hendaia, Altsasu-Zaragoza e Bilbao-Castejón. Toda a rede está electrificada pero só unha pequena fracción -os tramos da Madrid-Irún e desde Castejón ata a fronteira navarroaragonesa- contan con vía dobre. Na actualidade discútese a fórmula de financiamento do Corredor Navarro de Alta Velocidade, Zaragoza-Pamplona-Y vasco, no seu tramo Pamplona-Castejón.

### Aeroporto

Aeroporto de Pamplona-Noain
O aeroporto de Pamplona atópase a 6 quilómetros da cidade de Pamplona, capital de Navarra, entre os municipios de Noain e Galar. Conta cunha terminal de pasaxeiros, seis mostradores de facturación, dúas portas de embarque, un aparcadoiro con capacidade para 403 coches e un terminal de carga. O aeroporto ofrece os seguintes destinos de forma regular: Madrid e Barcelona.

### Autobús

Desde a Estación de Autobuses de Pamplona operan 18 compañías. que comunican Pamplona co resto de localidades de Navarra e outras cidades de España. Tamén Pamplona e 17 dos 19 municipios da súa área metropolitana contan cun servizo de transporte urbano denominado Transporte Urbano Comarcal (TUC) xestionado pola Mancomunidade da Comarca de Pamplona desde 1999 e é coñecido popularmente como "La Villavesa". Tudela tamén conta con catro liñas de transporte urbano xestionado polo seu concello.

Notas
-----

1. ↑  Definicións no *Dicionario da Real Academia Galega* e no Portal das Palabras para *navarro*.
2. ↑  Anaír Rodríguez Rodríguez, Montserrat Davila Ventura. *Lingua galega: dúbidas lingüísticas* (PDF). Área de Normalización Lingüística da Universidade de Vigo. p. 102. ISBN 84-8158-266-2.
3. ↑  No capítulo 15 de *Vita Karoli Magni* atópase o seguinte parágrafo: *«Quibus regnum Francorum (...) ampliavit, (...) Nam cum prius non amplius quam ea pars Galliae, quae inter Rhenum et Ligerem oceanumque ac mare Balearicum iacet, et pars Germaniae, (...) ipse per bella memorata primo Aquitaniam et Wasconiam totumque Pyrinei montis iugum et usque ad Hiberum amnem, qui apud **Navarros** ortus et fertilissimos Hispaniae agros secans sub Dertosae civitatis moenia Balearico mari miscetur; deinde Italiam totam»*.
4. ↑  Naba na *Enciclopedia Auñamendi*.
5. ↑  Definición de nava Arquivado 26 de setembro de 2007 en Wayback Machine. no DRAE.
6. ↑  INE 2008.
7. ↑  Atlas de Navarra, Geografía e Historia, pax. 10, edita: 2006 Departamento de Educación del Gobierno de Navarra y EGN Comunicación, ISBN 84-934512-1-5
8. ↑  "IDENA - Infraestruturas de Datos Especiais de Navarra". Arquivado dende o orixinal o 14 de decembro de 2009. Consultado o 24 de maio de 2011.
9. ↑  Instituto de Estatística de Navarra. Censo de poboación 2001
10. ↑  "O 38% dos novos alumnos que chegan á UPNA desde Bacharelato saben éuscaro". Arquivado dende o orixinal o 07 de xaneiro de 2009. Consultado o 23 de decembro de 2010.
11. ↑  Ricardo Cierbide, *Notas gráfico-fonéticas sobre a documentación medieval navarra*
12. ↑  Ricardo Cierbide, *Euskal Herria. Lugar de Encuentro de Lenguas y Culturas*
13. ↑  Lei Foral 18/86, de 15 de decembro de 1986, do Vascuence. Regulación do seu uso normal e oficial.
14. ↑  O conselleiro Miranda presenta o proxecto foral de estradas de Navarra
15. ↑  Estación de autobuses de Pamplona - Compañías Arquivado 17 de maio de 2011 en Wayback Machine. Consultado 18-03-2009

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Navarra Modificar a ligazón no Wikidata*** |

### Outros artigos

* O Camiño Francés en Navarra

### Ligazóns externas

* Goberno de Navarra
* Parlamento de Navarra
* Federación Navarra de Municipios e Concellos
* Instituto de Estatística de Navarra

| * v
* c
* e
Territorios históricos do País Vasco |
| --- |
| Bandeira | Áraba • Baixa Navarra • Biscaia • Guipúscoa • Lapurdi • Navarra • Zuberoa
Hegoalde • Iparralde | Bandeira |

| * v
* c
* e
Comunidades autónomas de España |
| --- |
| Andalucía Andalucía  •  Aragón Aragón  •  Asturias Asturias  •  Illas Baleares Illas Baleares  •  Illas Canarias Illas Canarias  •  Cantabria Cantabria  •  Castela-A Mancha Castela-A Mancha  •  Castela e León Castela e León  •  Cataluña Cataluña  •  Estremadura Estremadura  •  Galicia Galicia  •  Madrid Comunidade de Madrid  •  Murcia Rexión de Murcia  •  Navarra Navarra  •  A Rioxa A Rioxa  •  Comunidade Valenciana Comunidade Valenciana  •  País Vasco País Vasco
**Cidades autónomas**Ceuta Ceuta  •  Melilla Melilla |  |

| * v
* c
* e
Provincias de España |
| --- |
| Alacant · Albacete · Almería · Áraba · Asturias · Ávila · Badaxoz · Illas Baleares · Barcelona · Biscaia · Burgos · Cáceres · Cádiz · Cantabria · Castelló · Cidade Real · Córdoba · A Coruña · Cuenca · Granada · Guadalaxara · Guipúscoa · Huelva · Huesca · León · Lleida · Lugo · Madrid · Málaga · Murcia · Navarra · Ourense · Palencia · As Palmas · Pontevedra · A Rioxa · Salamanca · Segovia · Sevilla · Soria · Tarragona · Santa Cruz de Tenerife · Teruel · Toledo · Valencia · Valladolid · Xaén · Xirona · Zamora · Zaragoza |  |

| * v
* c
* e
Navarra Navarra  ·  Concellos de Navarra |
| --- |
| 
* Abáigar
* Abartzuza
* Abaurregaina
* Abaurrepea
* Aberin
* Ablitas
* Adiós
* Agoitz
* Aguilar de Codés
* Aibar
* Aiegi
* Allín
* Allo
* Altsasu
* Améscoa Baja
* Ancín
* Andosilla
* Antsoain
* Anue
* Añorbe
* Araitz
* Arakil
* Aranarache
* Aranguren
* Arano
* Arantza
* Aras
* Arbizu
* Arce
* Los Arcos
* Arellano
* Areso
* Arguedas
* Aria
* Aribe
* Armañanzas
* Arruazu
* Arróniz
* Artajona
* Artazu
* Atarrabia
* Atez
* Auritz
* Azagra
* Azuelo
* Bakaiku
* Barañáin
* Barásoain
* Barbarin
* Bargota
* Barillas
* Basaburua
* Baztan
* Beintza-Labaien
* Beire
* Belascoáin
* Bera
* Berbinzana
* Beriáin
* Berriobeiti
* Berriozar
* Bertizarana
* Betelu
* Bidankoze
* Bidaurreta
* Biurrun-Olcoz
* Buñuel
* Burgui
* Burlada
* El Busto
* Cabanillas
* Cabredo
* Cadreita
* Caparroso
* Cárcar
* Carcastillo
* Cascante
* Cáseda
* Castejón
* Castillonuevo
* Cintruénigo
* Cirauqui
* Cizur
* Corella
* Cortes
* Desojo
* Dicastillo
* Donamaria
* Doneztebe
* Egüés
* Elgorriaga
* Enériz
* Eratsun
* Ergoiena
* Erro
* Erronkari
* Eslava
* Espartza Zaraitzu
* Espronceda
* Esteribar
* Etayo
* Etxalar
* Etxarri
* Etxarri-Aranatz
* Etxauri
* Eulate
* Ezcabarte
* Ezkaroze
* Ezkurra
* Ezprogui
* Falces
* Fitero
* Fontellas
* Funes
* Fustiñana
* Galar
* Gallipienzo
* Gallués
* Garaioa
* Garde
* Garralda
* Garínoain
* Genevilla
* Goizueta
* Goñi
* Gorza
* Guesálaz
* Guirguillano
* Hiriberri
* Ibargoiti
* Igantzi
* Igúzquiza
* Imotz
* Irañeta
* Irurtzun
* Ituren
* Iturmendi
* Itza
* Izaba
* Izagaondoa
* Itzaltzu
* Jaitz
* Jaurrieta
* Javier
* Juslapeña
* Lakuntza
* Lana
* Lantz
* Lapoblación
* Larraga
* Larraona
* Larraun
* Lazagurría
* Leache
* Legarda
* Legaria
* Leitza
* Lekunberri
* Leoz
* Lerga
* Lerín
* Lesaka
* Lezáun
* Liédena
* Lizarra
* Lizoáin
* Lodosa
* Lónguida
* Lumbier
* Luquin
* Luzaide
* Marañón
* Marcilla
* Mañeru
* Mélida
* Mendavia
* Mendaza
* Mendigorría
* Metauten
* Milagro
* Mirafuentes
* Miranda de Arga
* Monreal
* Monteagudo
* Morentin
* Mues
* Murchante
* Murieta
* Murillo el Cuende
* Murillo el Fruto
* Muruzábal
* Navascués
* Nazar
* Noáin (Valle de Elorz)
* Obanos
* Oco
* Odieta
* Oitz
* Olaibar
* Olazti
* Olejua
* Olite
* Ollo
* Olza
* Olóriz
* Orbaitzeta
* Orbara
* Orcoyen
* Orontze
* Orotz-Betelu
* Orísoain
* Oteiza
* Otsagabia
* Pamplona
* Peralta
* Petilla de Aragón
* Piedramillera
* Pitillas
* Puente la Reina
* Pueyo
* Ribaforada
* Romanzado
* Roncesvales
* Sada
* Saldías
* San Adrián
* San Martín de Unx
* Sangüesa
* Sansol
* Santacara
* Sartze
* Sartaguda
* Sesma
* Sorlada
* Sunbilla
* Tafalla
* Tiebas-Muruarte de Reta
* Tirapu
* Torralba del Río
* Torres del Río
* Tudela
* Tulebras
* Ucar
* Uharte
* Uharte-Arakil
* Ujué
* Ultzama
* Unciti
* Unzué
* Urdazubi
* Urdiain
* Urraul Alto
* Urraul Bajo
* Urrotz
* Urroz
* Urzainki
* Uterga
* Uztarroze
* Valtierra
* Viana
* Villafranca
* Villamayor de Monjardín
* Villatuerta
* Yerri
* Yesa
* Zabalza
* Ziordia
* Ziritza
* Zizur Nagusia
* Zubieta
* Zugarramurdi
* Zúñiga

 |  |

| * v
* c
* e
Meiriñados de Navarra |
| --- |
| 
Estella/Lizarra · 
Olite/Erriberri · 
Pamplona/Iruña · 
Sangüesa/Zangoza · 
Tudela
 | Escudo de Navarra |


|  |  |
| --- | --- |
| Control de autoridades | 
* Wd: Q4018
* WorldCat
* VIAF: 143787274
* BNF: 119508394
* código INE: 31
* EBID: ID
* FAST: 1204156
* GEC: 0045548
* GeoNames: 3115609
* GND: 4041455-3
* ISNI: 0000000122425374
* LCCN: n78095356
* MusicBrainz: ID
* NKC: ge449255
* OSM: 349027
* SELIBR: 155043
* SUDOC: 200073567

 |